Diari Oficial de la Generalitat Valenciana


Sumari del DOGV 4298, del 23-07-2002 (2002/7967)

RESOLUCIÓ de 24 juny de 2002, de la Direcció General d'Ordenació i Innovació Educativa i Política Lingüística, per la qual es modifica i complementa la Resolució de 10 d'abril, de la citada direcció general, per la qual es convoquen les proves extraordinàries per a l'obtenció del títol de professor de música regulat pel Decret 2.618/1966, de 10 de setembre, i els certificats de finalització d'estudis de dansa corresponents als plans d'estudis anteriors a la Llei orgànica 1/1990, de 3 d'octubre, d'Ordenació General del Sistema Educatiu.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4298

Data del DOGV
:   23-07-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/7967


Data del document
:   24-06-2002

Organisme emissor
:   Conselleria de Cultura i Educació

Tipus de document
:   Resolució

Anàlisi jurídica

 Descriptors 

:   * espectacles
    * personal docent
    * música
    * títol d'estudis
    * examen

RESOLUCIÓ de 24 juny de 2002, de la Direcció General d'Ordenació i Innovació Educativa i Política Lingüística, per la qual es modifica i complementa la Resolució de 10 d'abril, de la citada direcció general, per la qual es convoquen les proves extraordinàries per a l'obtenció del títol de professor de música regulat pel Decret 2.618/1966, de 10 de setembre, i els certificats de finalització d'estudis de dansa corresponents als plans d'estudis anteriors a la Llei orgànica 1/1990, de 3 d'octubre, d'Ordenació General del Sistema Educatiu. [2002/X7967]
  
La Resolució de 10 d'abril de la Direcció General d'Ordenació i Innovació Educativa i Política Lingüística, per la qual es convoquen les proves extraordinàries er a l'obtenció del títol de professor de Música regulat pel Decret 2.618/1966, de 10 de setembre i els certificats de finalització d'estudis de dansa corresponents als plans d'estudis anteriors a la Llei Orgànica 1/1990, de 3 d'octubre, d'Ordenació General del Sistema Educatiu, es va dictar amb caràcter provisional fins que el Ministeri d'Educació, Cultura i Esport promulgara, amb caràcter general, la norma reguladora de les proves extraordinàries.
  
El Reial Decret 986/1991, de 14 de juny, pel qual s'aprova el calendari d'aplicació de la nova ordenació del sistema educatiu disposa, en la redacció que li imprimix el Reial Decret 1.112/1999, de 25 de juliol, que la possibilitat de continuar estudis de grau mitjà de música d'acord amb el Decret 2.618/1966, de 10 de setembre, ha sigut efectiva fins al final de l'any acadèmic 2000/2001, curs en què segons disposa el Reial Decret 1.487/1994, d'1 de juliol, igualment han deixat d'impartir-se els ensenyaments de Dansa anteriors a la nova ordenació acadèmica de 1990. Així mateix, el citat Reial Decret 986/1991, de 14 de juny, establix que la possibilitat de continuar estudis de grau superior conforme al pla d'estudis de 1966 serà efectiva fins al final de l'any acadèmic 2001-2002, excepte en el cas de les especialitats de Direcció d'Orquestra, Direcció de Cor, Musicologia, Música Sacra i Pedagogia Musical, en què la possibilitat de continuar els estudis de grau superior continuarà un curs més.
  
Publicat el Reial Decret 409/2002, de 3 de maig, del Ministeri d'Educació, Cultura i Esport, pel qual s'establixen les proves extraordinàries per a l'obtenció dels diplomes de l'Escola Superior de Cant i pel qual es regulen les dites proves extraordinàries per a l'obtenció dels títols de les ensenyaments de Música, Arts Aplicades i Oficis Artístics i certificats de finalització d'estudis de Dansa corresponents als plans d'estudis anteriors a la Llei Orgànica 1/1990, de 3 d'octubre, d'Ordenació General del Sistema Educatiu, cal adequar la Resolució de 10 de maig del 2002, al Reial Decret 402/2002, de 3 de maig i regular el procediment per a la realització i convocatòria, en els anys 2002, 2003, 2004 i 2005 de les dites proves extraordinàries. Per a això resolc:
  
I. Convocatòria de proves extraordinàries
  
I.1. Títol de professor de música i certificats de dansa
  
Es procedix a la convocatòria de proves extraordinàries per a l'obtenció del títol de professor de Música regulat pel Decret 2.618/1966, de 10 de setembre, sobre Reglamentació General dels Conservatoris de Música i per a l'obtenció dels certificats de finalització dels estudis de Dansa corresponents als plans d'estudis anteriors a la Llei Orgànica 1/1990, de 3 d'octubre, d'Ordenació General del Sistema Educatiu.
  
L'any 2002 es convoquen dos proves extraordinàries. La primera en el mes de maig i la segona en el mes de setembre.
  
L'any 2003, es convocaran dos proves. La primera es realitzarà en el mes de març i la segona en el mes de setembre.
  
I.2. Títols de professor superior de música
  
En compliment del que disposa el Reial Decret 1.487/1994, d'1 de juliol, en els dos anys següents a les dates d'extinció dels estudis de grau superior, regulats pel Decret 2.618/1966, de 10 de setembre, els Conservatoris Superiors de la Comunitat Valenciana convocaran proves extraordinàries per a l'obtenció del títol de professor superior, d'acord amb el que disposa la present resolució.
  
I.2.1. Titulacions previstes en l'article catorze, apartat huit del Decret 2.618/1966, de 10 de setembre, excepte les de direcció d'orquestra, direcció de cor, musicologia, música sacra i pedagogia musical
  
En els anys 2003 i 2004, els conservatoris superiors de música de la Comunitat Valenciana, convocaran dos proves extraordinàries en cada any. La primera es realitzarà en el mes de març i la segona en el mes de setembre.
  
I.2.2. Titulacions de direcció d'orquestra, direcció de cor, musicologia, música sacra i pedagogia musical
  
En els anys 2004 i 2005, els conservatoris superiors de música de la Comunitat Valenciana, convocaran dos proves extraordinàries en cada any. La primera es realitzarà en el mes de març i la segona en el mes de setembre.
  
II. Realització de les proves
  
Les proves es realitzaran en els conservatoris professionals públics de Música i de Dansa i en els conservatoris superiors de Música, segons corresponga, de la Comunitat Valenciana, que organitzaran el seu contingut d'acord amb el que disposa la present resolució.
  
Els alumnes que han seguit estudis en els centres autoritzats de grau professional concorreran a les proves extraordinàries en els conservatoris de la Conselleria de Cultura i Educació en què els dits centres estiguen adscrits a efectes administratius. Els alumnes dels conservatoris professionals de titularitat municipal, adscrits a efectes administratius als conservatoris de la Conselleria de Cultura i Educació, realitzaran les proves en els seus propis conservatoris municipals, sempre que tingueren autoritzats els ensenyaments objecte d'examen, abans de l'extinció dels estudis.
  
Els centres, en cap cas, admetran alumnes d'especialitats de Música o de Dansa que no hagen sigut expressament autoritzades per l'administració educativa. En aquells casos en què els alumnes tinguen dipositat l'expedient en centres que no hagen tingut autoritzats determinats ensenyaments de grau mitjà o superior, abans de l'extinció dels estudis, la Direcció General d'Ordenació i Innovació Educativa i Política Lingüística autoritzarà, amb la sol·licitud prèvia dels interessats, el trasllat d'expedients als conservatoris que les venien impartint.
  
A partir de la data d'extinció dels estudis de grau superior, segons especialitats, no s'admetran trasllats d'expedients acadèmics.
  
III. Inscripció
  
III.1. Música
  
III.1.1. Grau mitjà
  
Podran inscriure's en les proves extraordinàries per a l'obtenció del títol de professor de Música, els alumnes que complisquen els següents requisits:
  
a) Tindre iniciats estudis de grau mitjà de música en els ensenyaments que figuren en l'article quint, tres, del Decret 2.618/1966, de 10 de setembre. Així mateix, podran presentar-se a les proves els alumnes amb assignatures pendents de grau mitjà que es requerixen per a completar determinades especialitats de grau superior.
  
b) Que es presente la inscripció en el conservatori professional dependent de la Conselleria de Cultura i Educació de la Generalitat Valenciana, en què l'alumne tinguera obert l'expedient acadèmic en la data d'extinció dels ensenyaments.
  
III.1.2. Grau superior
  
Podran inscriure's en les proves extraordinàries per a l'obtenció del títol de professor de Superior de Música, els alumnes que complisquen els següents requisits:
  
a) Tindre iniciats estudis de grau superior de música en els ensenyaments que figuren en l'article quint, quatre, del Decret 2.618/1966, de 10 de setembre.
  
b) Que es presente la inscripció en el conservatori superior dependent de la Conselleria de Cultura i Educació de la Generalitat Valenciana, en què l'alumne tinguera obert l'expedient acadèmic en la data d'extinció dels ensenyaments.
  
III.2. Dansa
  
Per a inscriure's en les proves extraordinàries per a l'obtenció dels certificats de finalització d'estudis de Dansa, els alumnes hauran de complir els requisits següents:
  
a) Haver iniciat els estudis de Dansa, en les seues distintes modalitats, abans de l'entrada en vigor de la nova ordenació del sistema educatiu i tindre assignatures pendents per a completar el programa d'estudis vigent en cada centre abans de l'extinció d'estos ensenyaments.
  
b) Que se presente la inscripció en el conservatori de Dansa dependent de la Conselleria de Cultura i Educació de la Generalitat Valenciana, en què l'alumne tinguera obert l'expedient acadèmic en la data d'extinció dels ensenyaments.
  
IV. Contingut de la prova
  
Els alumnes que es presenten a les proves extraordinàries per a l'obtenció del títol de professor i de professor Superior de Música i dels certificats de finalització d'estudis de Dansa, hauran de superar el nivell exigit en el programa de l'assignatura objecte de l'examen que s'impartia en el centre en l'últim curs de vigència dels estudis.
  
Els centres facilitaran les programacions a què es referix el paràgraf anterior.
  
V. Tribunals
  
En els conservatoris professionals, els tribunals examinadors estaran constituïts per un president i dos vocals, professors de l'assignatura objecte de l'examen, designats per la direcció del centre. En el cas que no existisca el suficient nombre d'especialistes per a completar el tribunal, se supliran per professors d'assignatures afins.
  
En els conservatoris superiors els presidents dels tribunals pertanyeran al cos de catedràtics de Música i Arts Escèniques de l'especialitat corresponent. En el cas de no existir catedràtics de l'especialitat es nomenaran presidents els catedràtics d'assignatures afins i, si no n'hi ha, professors del cos de professors de Música i Arts Escèniques de l'especialitat o afins. Els vocals pertanyeran preferentment al cos de Catedràtics de Música i Arts Escèniques i si no n'hi ha al cos de professors de Música i Arts Escèniques.
  
Als efectes previstos en l'article 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, els centres publicaran en el tauler d'anuncis, abans de la realització de les proves, la composició dels tribunals en què hauran de figurar els corresponents suplents.
  
VI. Qualificacions
  
Les qualificacions que podran atorgar els tribunals seran les previstes en l'article vint-i-quatre del Decret 2.618/1966, de 10 de setembre. La possibilitat de concedir matrícules d'honor queda condicionada al que disposa este article.
  
Cada tribunal deixarà constància de les qualificacions obtingudes pels alumnes per mitjà de l'ompliment de l'acta corresponent firmada per tots els seus membres en què es consignarà la convocatòria extraordinària de referència.
  
VII. Reclamació de qualificacions
  
En el supòsit de disconformitat amb les qualificacions atorgades pels tribunals, els alumnes podran acollir-se a la Resolució de 23 de gener de 1990, de la Direcció General d'Ordenació i Innovació Educativa, per la qual s'establix el procediment i els terminis per a exercir el dret de reclamació de qualificacions estimades incorrectes.
  
VIII. Sol·licitud d'expedició de títols i certificats
  
Quan haja finalitzat la realització de les proves extraordinàries, l'alumne podrà sol·licitar l'expedició dels corresponents títols de professor i de professor Superior de Música. Els centres docents, amb la comprovació prèvia que l'alumne ha completat les assignatures que es requerixen per a l'obtenció dels respectius títols acadèmics, procedirà a la tramitació de l'expedient per a la seua l'expedició. Pel que fa als ensenyaments de Dansa els centres expediran els certificats acreditatius d'haver completat els estudis de l'especialitat corresponent, d'acord amb els programes vigents abans de l'extinció dels estudis de Dansa anteriors a la nova ordenació acadèmica.
  
IX. Difusió
  
Els centres dispensaran a la present resolució la màxima difusió. Així mateix exposaran en els taulers d'anuncis els terminis per a la inscripció en les proves.
  
X. Aplicació
  
Els servicis d'Inspecció Educativa de les direccions territorials d'Alacant, Castelló i València vetlaran per la correcta aplicació de la present resolució.
  
València, 24 de juny de 2002.- El director general d'Ordenació i Innovació Educativa i Política Lingüística: Josep Vicent Felip i Monlleó.